KIRJALLINEN KYSYMYS P-2919/01 esittäjä(t): Heide Rühle (Verts/ALE) neuvostolle. Tilintarkastustuomioistuimen jäsenen nimittäminen.



Virallinen lehti nro 134 E , 06/06/2002 s. 0149 - 0150



KIRJALLINEN KYSYMYS P-2919/01 esittäjä(t): Heide Rühle (Verts/ALE) neuvostolle (19. lokakuuta 2001) Aihe: Tilintarkastustuomioistuimen jäsenen nimittäminen Neuvosto pyysi 28. kesäkuuta 2001 päivätyllä kirjeellä kuulla Euroopan parlamenttia Lars Tobissonin nimittämisestä. EY:n perustamissopimuksen 247 artiklan mukaan tilintarkastustuomioistuimen jäsenet valitaan henkilöistä, jotka kotimaassaan kuuluvat tai ovat kuuluneet ulkopuolisiin tilintarkastuselimiin taikka ovat erityisen päteviä tähän tehtävään. Tobissonin ansioluettelon ja hänen kuulemisensa perusteella hänellä ei ole asianmukaista kokemusta tilintarkastustoiminnasta. Miten neuvosto perustelee ehdokkaan erityisen pätevyyden? EY:n perustamissopimuksen 247 artiklan mukaan neuvosto nimittää tilintarkastustuomioistuimen jäsenet kuudeksi vuodeksi kerrallaan yksimielisesti ja Euroopan parlamenttia kuultuaan. Tällä kuuden vuoden pituisella toimikaudella on haluttu varmistaa tilintarkastustuomioistuimen työn jatkuvuus ja sen jäsenten riippumattomuus. Talousarvion valvontavaliokunnan 9. lokakuuta 2001 järjestämässä kuulemisessa Tobisson kertoi aikovansa hoitaa kyseistä tehtävää vain neljä vuotta. Hän viittasi sopimuksiin, joiden mukaan hän toimisi tilintarkastustuomioistuimessa vain sen eroavan presidentin jäljellä olevan toimikauden ajan. Pitääkö neuvosto tällaisia sopimuksia yhteensopivina EY:n perustamissopimuksen kanssa ja erityisesti sen tilintarkastustuomioistuimen jäsenten riippumattomuutta koskevan määräyksen kanssa? Aikooko neuvosto nimittää Tobissonin, vaikka tämä on jo etukäteen antanut ymmärtää, että hän aikoo hoitaa kyseistä tehtävää perustamissopimuksessa säädettyä toimikautta lyhyemmän ajan? Vastaus (12. helmikuuta 2002) Neuvosto kuuli kesäkuussa 2001 EY:n perustamissopimuksen 247 artiklan 3 kohdan mukaisesti Euroopan parlamenttia yhdeksän tilintarkastustuomioistuimen jäsenen nimittämiseksi. Kuusi kyseisistä jäsenistä nimitetään EY:n perustamissopimuksen 247 artiklan 3 kohdan mukaisesti komitean jäsenistön osittaiseksi uusimiseksi, kun taas muut kaksi, myös Lars Tobisson, nimitetään perustamissopimuksen 247 artiklan 6 kohdan mukaisesti eroavien jäsenten tilalle. Euroopan parlamentti antoi lausuntonsa salaisen äänestyksen jälkeen sen talousarvion valvontavaliokunnan kuultua kaikkia yhdeksää ehdokasta 23. lokakuuta 2003 pidetyssä istunnossaan. Euroopan parlamentin lausunnot, jotka annettiin erikseen kustakin ehdokkaasta, olivat kaikki myönteisiä, ja suuri enemmistö hyväksyi ne. Toimikausien kestosta EY:n perustamissopimuksessa määrätään, että toimikausi kestää kuusi vuotta komitean osittaisen uusimisen tapauksessa (EY:n perustamissopimuksen 247 artiklan 3 kohta). Jos sitä vastoin henkilö nimitetään eroavan jäsenen tilalle, kuten Lars Tobisson tapauksessa, nimitys koskee EY:n perustamissopimuksen 247 artiklan 6 kohdan mukaisesti jäljellä olevaa toimikautta. Kysyjän mainitsemassa tapauksessa toimikausi, joka alkaa 1. tammikuuta 2002, päättyy 28. helmikuuta 2006. Kuultuaan Euroopan parlamenttia neuvosto nimitti edellä mainituin ehdoin tilintarkastustuomioistuimen yhdeksän jäsentä yksimielisesti 8. marraskuuta 2001(1). (1) 12 päivänä marraskuuta 2001 annettu päätös.